Митеран је подржавао јачу европску сарадњу и очување посебних веза Француске са својим бившим колонијама, за које се бојао да потпадају под „англо-саксонски утицај“. Његова тежња да очува Француски утицај у Африци је довела до контроверзне улоге Париза током Геноцида у Руанди. Упркос томе што је Митеран био левичар, током 1980—их се Француска удаљила од Совјетског Савеза, посебно након догађаја попут избацивања 47 совјетских дипломата и њихових породица из земље након што су оптужени за индустријску и војну шпијунажу. Митеран је такође оштро критиковао совјетску интервенцију у Авганистану, као и совјетско гомилање нуклеарног оружја.